کیملیک؛ توپلوموموزون، ایللر بؤیو دهییشدیریلیب، آنا ایزلری قویلانان سورونو دیر. سورونو یارادانلارین کیم اولدوقلارینی گؤره بیلیب، نییتلرینی بیلسهیدیک، بلکه دهییشدیریلمیش یؤنلرینی یئرینه قایتارا بیلردیک. اونلاری تام گؤره بیلمهسک بئله، تانینمیش بیرلرینی گؤره بیلیریک. اوزده گؤرونلره قارشی، تپگیلریمیز دیلده اولدوقجا سرت اولوبدور. بو دهییشیملره ال آتانلار، تکجه دیلده یوخ، عملده بئله ایشلرینی یئرینه قویوب، بللی بیر کیملیکلرله کیملیییمیزی داغیتماغا چالیشیبلار. اؤنجهدن بَللنمیش بیر آماجا دوغرو، نسیللر آراسی ایلگیله، آخینی یارادیبلار. بو آخینی سورمهیه اؤز ایچیمیزدن کیملیکلری بللی اولان بیرلرینی، اؤزلرینه وورغون یارادیب، بئجردیبلر.
دهییشیم چوخدان باشلانسا بئله، آچیقجاسینا اورتایا قویولان آن باشا دوشنلر اولوب. دهییشیمی گؤرمک اوچون، میللتیمیز بیر چوخ زامان الدن وئریب، گؤردویو واقتدان اینانماغی واقتا خئیلک چکیب. اینانلارین ایچینده دهییشیمه قارشی دوروب، آددیم آتماغا چوخ آزلاری دوشونوب دیرلر. دوشوننلرین ایچیندن بارماق ساییلاری آددیم آتیبلار. بئله دوشونوب، آددیم آتانلار، اؤز آدلاریلا اورتایا گلیب، یاشایاییب، یاشادیبلار.
ایلگی آراجلاری گلیشندن سونرا کیملیک دهییشیمینه اوغراماغین تووو چوخالیب، بو تووون اؤنونه کَسمهیه ایلگی آراجلاریندان یارارلانا بیلمهدیـییمیز اوچون، دئنگهسیزلییین آغیرلیغی، کیملیک دهییشدیرنلره ساری اولوبدیر.
ییرمی ایله یاخیندیر، بو دوروما قارشیدورانلار سایی، دیلده ده اولسون دئیه، توپلومون یوزده اؤنونون قولاغینا چاتدیرا بیلهجک قدر چوخالیب دیر. بو چوخالمالار، توپلومون ایچینده اولدوقلاری واقتلار تانینمیش بیر کیملیکلرله اورتایا گلیبلر. اورتایا گلنلر، زامانلا اؤزلرینه توپلوم ایچینده یئر قازانیبلار.
ایلهتیشیم آراجلاری، سون اونبئش ایلده داها چوخ فرقلهنیب، قارشیدورمالار باشقا بیر یؤن گؤرتوروبلر. ائله کی، بیر چوخلاری مجازی دونیادا اؤزلرینه یاتاق سالیب، آدام قازانیبلار. مجازی دونیادا چالیشماق، چالیشمالارا باشقا بیر یؤن وئریبدیر، او دا قوندارما کیملیکلرله، ایستهدیکلری سؤزلری ایستهدیکلری کیمی، هئچ بیر ایز قویمادان پایلاشماقلاری دیر. قوندارما آدلار، هردن اؤزلرینه، دوغرو آدلاردان چوخ یئر قازانیبلار.
بئله بیر یاناشمانین ایکی باشی اولور:
بیرینجیسی: اولوملو یؤنو دیر؛ تانینمادیقدا، هئچ بیر باسقییا قالمادان، ایستهدیکلری کیمی چالیشمالاری دیر. اؤز آدلاریلا اورتادا اولمادیقلاری اوچون هئچ بیر سوروملولوق بوینولارینا آلمیرلار. سوروملو اولمادیقلاری اوچون، سالیب-چیخمادان هر نهیی اورتایا آتیرلار.
ایکینجیسی: اولومسوز اوزو دیر. بللی بیر کیملیک اولمادیقلاری اوچون، اورتایا قویدوقلاری، دوز مسئلهلر ده، اولدوغو کیمی آلینمیرلار. بیری اؤز آدیلا اورتادا اولمادیغی واقت، دئدیـیی سؤزه نه قدر اینامی اولدوغو دا بللی اولمور. دوروملارین فرقلندیـیینده ده او سؤزلری اورتایا قویوب-قویانمادیغی سؤز قونوسو اولور. هر ندن اؤنملیسی، بللی بیر کیملیکلرله هَدهلهننلره، بلیرسیز بیر کیملیکلرله ساوونمالار، هدهلهینلرین سؤزلرینین ائتگیلرینی چوخالدار. بونون تکجه بیر ندنی واردیر: او دا بللی اولوب-اولمایانلارین توپلومون ایچینده فرقلی ائتگیلریندن آسیلی دیر. اولومسوز اوزونون باشقا بیر یؤنو ده اولا بیلر؛ او دا هدهلهینلرین قوندارما آدلارلا ساوونوب، یئری گلنده ترسه ساوونمالاری دیر.
هر ایشده آیدینجاسینا اورتادا اولوب، گؤروب، آددیم آتماق توتدوغوموز توتوملارین اسکیگلرینی لاپ آزا یئندیریب، باشقالارینین بو آلاندان یارارلانماقلارینین اؤنونو کسدیره بیلر. قوندارما آدلارلا اورتایا گلنلرین دیغدیغالارینی نظرده توتاراق بو یازی یازیلدی. اومودوم وار، کیملیکسیز، قوندارما آدلاردان قورتولوب، اولدوغوموز کیمی اورتایا چیخا بیلک.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab